Eesti Post lubab saata riigile e-arveid
Siim Sultson • 28. jaanuar 2010
Eesti Posti eArvekeskus võimaldab e-arvete saatmist ligi 500 avaliku sektori asutusele, sealhulgas ministeeriumidele, maavalitsustele, kohalikele omavalitsustele, teatab postifirma.
Avalikule sektorile osutatud teenuste eest saab nüüdsest saata e-arveid, mis jõuavad otse vastava asutuse dokumendiregistrisse. E-arve ei ole e-kirja teel saadetav PDF-arve, vaid Eesti e-arve standardile vastav XML-kujul dokument, mida on võimalik arve vastuvõtjal elektroonselt menetleda ning andmesisestuseks käsitööd tegemata oma majandustarkvarasse suunata.
Eesti Posti eArvekeskuses on väiksematel ettevõtetel võimalik e-arvete saatmist alustada viie minutiga. Liidestusvalmidus on loodud enamlevinud majandustarkvaradega, mis võimaldab lühikese ajaga alustada e-arvete saatmist ning vastuvõtmist otse majandustarkvarast.
E-arvetele üleminek aitab säästa loodust, sest vähenevad on eelkõige tööjõu-, paberi-, printeri- ja kütusekulud. Arvestuslikult kulub ühe paberarve elutsükli jooksul sama palju energiat kui ühe 40W lambipirni põlemiseks ühe kuu jooksul.
eArvekeskus on e-arvete operaator, mida haldab ASi Eesti Post enamusosalusega tütarettevõte Eesti E-arvete Keskus OÜ www.arvekeskus.ee